钦定古今图书集成/历象汇编/乾象典/第064卷 > 《汤若望新法表异》 > 《论天汉分二股》
## 钦定古今图书集成/历象汇编/乾象典/第064卷 > 《汤若望新法表异》 > 《论天汉分二股》

政和中，仆为邓州淅川县令，与顺阳主簿张持执权
同为金州考试官毕，同途而归。至均州界中，宿于临
汉江一寺，寺前水分两股，行十馀里复合。主僧年六
十馀，极善谈论，因言股河。主僧曰：“不独江汉如此，天
汉亦复如是。”因取《天汉图》相示。天汉起于东方，经箕、
尾之间，谓之汉津。乃分为二道，其南道则经傅说星
天籥星、井星、河鼓星，其北道则经龟星、南斗、魁星、左
旗，下至天津而合为一道，故知股河天地皆然也。仆
曰：“凡水之行，前遇堆阜，则左右分流，遂如股之状。今
天汉乃水象，亦有高卑坳平之状乎？”其僧笑曰：“吾不
知也。”后有知星者，亦不能答。